Începând cu sezonul competițional 2020-2021, LPF va implementa sistemul de arbitraj video la meciurile disputate în cadrul competiției Casa Liga I, informează LPF într-un comunicat de presă.





Ce spune Liga Profesionistă de Fotbal pe site-ul oficial:







"În urma articolelor apărute de-a lungul timpului în mass-media, am constatat cu surprindere că publicul iubitor de fotbal nu este la curent cu demersurile întreprinse de LPF pentru implementarea sistemului de arbitraj video la meciurile de fotbal din cadrul competiţiei Casa Liga I. Pentru corecta informare a publicului, inclusiv a unora dintre reprezentanţii cluburilor membre, aducem la cunoştinţă faptul că încă de la implementarea arbitrajului video în campionatele disputate in vestul Europei am întreprins demersuri pentru implementarea acestui sistem la nivelul competiţiei Casa Liga I.

În acest sens am iniţiat contacte atât cu furnizorii interni şi externi de soluţii tehnice pentru arbitrajul video, cât şi cu FIFA şi FRF, responsabil pentru asigurarea specializării arbitrilor pentru acest sistem de arbitraj. În urma demersurilor efectuate, ne face plăcere să vă informăm că, începând cu viitorul sezon competiţional, LPF va implementa sistemul de arbitraj video la nivelul competiţiei Casa Liga I. Facem precizarea că acest demers nu va implica niciun cost suplimentar din partea cluburilor membre LPF, cu excepţia costurilor aferente baremurilor arbitrilor VAR.

În situaţia în care sistemul tehnic va fi funcţional, conform reglementărilor FIFA în vigoare, precum şi în funcţie de disponibilitate de resurse umane specializate pregătite de FRF, intenţionăm să testăm sistemul de arbitraj video la unele meciuri din cadrul play-off-ului actualei ediţii a campionatului Casa Liga I", a anunţat lpf.ro.

"Reamintim pe această cale că principalii protagonişti ai jocului de fotbal trebuie să rămână jucătorii şi antrenorii, iar publicul trebuie să se bucure de spectacolul sportiv oferit de aceştia, şi nu de polemicile generate de conflictele tot mai dese dintre arbitri şi antrenori, petrecute atât pe terenul de joc şi la marginea spaţiului tehnic, cât şi pe tunelurile stadioanelor.







De altfel, aceste din urmă dispute verbale, purtate departe de camerele de filmare, nu permit în niciun caz transparenţa şi verificarea susţinerilor părţilor implicate, motiv pentru care soluţiile pronunţate de comisiile federale ajung să fie puse la îndoială, poate chiar în mod nejustificat.





Solicităm aşadar ca gestionarea acestor conflicte să se facă în mod civilizat şi profesionist, fără a se pierde din vedere faptul că miza jocului poate crea stări tensionate, pe care arbitrii ar trebui să le dezamorseze în loc să le alimenteze.







Suntem convinşi că în virtutea relaţiilor de bună colaborare dintre LPF şi FRF, vom îmbunătăţi în continuare spectacolul fotbalistic oferit iubitorilor de fotbal din România", se arată în comunicatul LPF.







Video arbitrajul se află deja în marile campionate ale Europei acum ar fi Premier League, La Liga, Serie A, Bundesliga sau Ligue 1.

